KIRJALLINEN KYSYMYS E-3369/02

esittäjä(t): Olivier Dupuis (NI) komissiolle

(27. marraskuuta 2002)

Aihe: Pakkokotiutukset ja humanitaaristen järjestöjen työntekijöiden turvallisuus Teteniassa

Uutistoimisto Reutersille antamassa haastattelussa, jonka lähetti Radio Liberty, kehitysyhteistyöstä ja humanitaarisesta avusta vastaava komission jäsen Poul Nielson ilmoitti nimenomaisesti, että Venäjän viranomaisten on tehtävä loppu pakolaisten pakkokotiutuksista Teteniassa. Kyseisessä haastattelussa Nielson painotti myös, että on välttämätöntä ryhtyä toimiin Pohjois-Kaukasuksella toimivien humanitaaristen järjestöjen työntekijöiden, jotka kohtaavat päivittäin suuria vaikeuksia ja vaarantavat henkensä, turvallisuuden takaamiseksi.

Voidaanko nämä lausunnot tulkita siten, että komission jäsen Poul Nielson ja koko komissio ottavat etäisyyttä tähänastiseen asenteeseensa Tetenian tragediaa kohtaan ja haluavat nyt lopettaa Teteniassa tapahtuvat törkeät perusoikeusloukkaukset?

Onko komission jäsen Poul Nielson tietoinen, että Geneven yleissopimus nimenomaisesti kieltää väestöryhmien pakkokotiutukset ja että mikäli Venäjän viranomaiset eivät lopeta pakkokotiutuksia, komissio on velvollinen viemään asian toimivaltaisen kansainvälisen tuomioistuimen käsiteltäväksi?

Kun Teteniassa toimivien humanitaaristen järjestöjen työntekijöiden turvallisuus on uhattuna eikä komission jäsen Nielson ole kolme vuotta sitten syttyneen toisen Venäjän ja Tetenian välisen sodan jälkeen käynyt itse kertaakaan Teteniassa, eikö tämä ole osoitus komission puuttuvasta tahdosta taata paikan päällä toimivien humanitaaristen järjestöjen työntekijöiden turvallisuus? Eikö komission jäsen Nielsonkin ole sitä mieltä, että tämä puute voidaan korjata ainoastaan niin, että humanitaarisesta avusta vastaava komission jäsen matkustaa välittömästi ilman Moskovan viranomaisten ohjausta Teteniaan voidakseen itse arvioida tilannetta paikan päällä?

Poul Nielsonin komission puolesta antama vastaus

(17. tammikuuta 2003)

Kehitysyhteistyöstä ja humanitaarisesta avusta vastaava komission jäsen on todellakin puuttunut asiaan äskettäin kahdesti uutistoimisto Reutersille 14. marraskuuta 2002 antamassaan haastattelussa ja lehdistölle 27. marraskuuta 2002 antamassaan lausunnossa ilmaistakseen vakavan huolensa Ingushiassa olevien hätäsiirtolaisten leirien sulkemisuhan vuoksi.

Nämä lausunnot eivät muodosta millään tavoin asennemuutosta komissaarin tai komission taholta. Komissio on erityisesti humanitaarisen avun toimistonsa (ECHO) välityksellä kiinnittänyt aina suurta huomiota Tetenian konfliktiin ja sen aiheuttamaan inhimilliseen tragediaan.

On tärkeää muistaa ensinnäkin, että komissio on edelleen suurin humanitaarisen avun antaja Pohjois-Kaukasiassa. Konfliktin alettua syksyllä 1999 se on myöntänyt ECHOn kautta yli 90 miljoonaa euroa konfliktin uhrien auttamiseksi.

Komissio on vakavasti huolissaan ihmisoikeusloukkauksien laajuudesta Teteniassa samoin kuin kansainvälisen humanitaarisen oikeuden jatkuvasta rikkomisesta, joka edellyttää siviiliväestön suojelemista. On selvää, ettei mikään poliittinen tavoite voi oikeuttaa tällaista toimintaa, ja kaikkien valtioiden on noudatettava kansainvälisen oikeuden perussääntöjä, joita ovat Geneven yleissopimukset ja niiden lisäpöytäkirjat. Myös Venäjä on näiden yleissopimusten sopimuspuoli.

Tämän vuoksi komissaari ilmaisi näkemyksensä toistamiseen pyytääkseen Venäjän viranomaisia olemaan sulkematta Aki Yurtin leiriä, jossa asuu yli 1 700 ihmistä, ja muistuttaakseen, että väestön pakkosiirto muodostaa kansainvälisen humanitaarisen oikeuden rikkomuksen. Valitettavasti komission ja unionin yhteydenotot Venäjän viranomaisiin eivät ole johtaneet tuloksiin. Komissio jatkaa kuitenkin yhteydenottojaan Venäjän viranomaisiin estääkseen muiden leirien sulkemisen. Ulkoministeri Ivanoville ja apulaisministeri Chizoville on osoitettu hyvin tiukka viesti tästä asiasta. Puheenjohtajatroikka tapasi Tetenian jälleenrakentamisesta vastaavan ministeri Ilyasovin 16. joulukuuta 2002 keskustellakseen asiasta.

Humanitaarista apua antavan henkilöstön turvallisuus on keskeinen kysymys Tetenian avustamisessa, ja komissio tarkastelee sitä säännöllisesti. Kehitysyhteistyöstä ja humanitaarisesta avusta vastaava komission jäsen vieraili Teteniassa vuonna 2000 osoittaakseen, miten tärkeänä komissio pitää tätä asiaa. Sen jälkeen kaikissa unionin ja Venäjän välisissä keskusteluissa on otettu esille avustustyöntekijöiden pääsy alueelle ja Venäjän viranomaisten asettamat esteet humanitaaristen järjestöjen toiminnalle. ECHOn johtaja otti tämän asian esille vieraillessaan Teteniassa maaliskuussa 2001. Samoin teki tästä asiasta ECHOssa vastaavan yksikön päällikkö, joka kävi Groznyssa toukokuussa 2002 yhdessä komission lähetystön päällikön kanssa. Näitä ongelmia on käsitelty myös äskettäin unionin ja Venäjän huippukokouksessa ja ulkosuhteista vastaavan komission jäsenen tavatessa ulkoministeri Ivanovin lokakuussa 2002 Moskovassa sekä viimeisimmässä yhteisön ja Venäjän yhteistyökomitean kokouksessa Brysselissä. Lisäksi Moskovassa olevan komission lähetystön päällikkö ja ECHO ottavat asian esille säännöllisesti.

On selvää, että tämä tilanne edellyttää poliittista kannanottoa myös unionin tasolla. Komission toimien lisäksi neuvostolla ja parlamentilla on tärkeä rooli näiden räikeiden ja toistuvien kansainvälisen humanitaarisen oikeuden ja ihmisoikeuksien rikkomusten tuomitsemisessa.

Komissio huolehtii siitä, että unioni seuraa tarkkaan ihmisoikeustilannetta Teteniassa, ja ottaa ongelman esille kaikissa sopivissa yhteyksissä sekä Venäjän kanssa käytävän kahdenvälisen poliittisen vuoropuhelun että Teteniaa koskevien, Euroopan neuvostossa sekä Euroopan turvallisuus- ja yhteistyöjärjestössä käytävien keskustelujen ja tehtävien aloitteiden yhteydessä.